Vrou in hof oor byna 1 000 Mandrax-tabletteDie klaarverpakte tablette. (Foto: ANA) ŉ Vrou (41) het Vrydag in die Atlantis-landdroshof noord van Kaapstad in die Wes-Kaap op aanklag van dwelmhandel verskyn, nadat sy in besit van byna 1 000 Mandrax-tablette in dié Kaapse voorstad betrap is. Kapt. FC van Wyk, woordvoerder van die polisie, sê in ŉ verklaring die polisie het Woensdag inligting van gemeenskapslede ontvang oor onwettige dwelmbedrywighede by ŉ spesifieke huis in Atlantis. Volgens Van Wyk het polisielede omstreeks 15:00 met ŉ lasbrief na die huis in Valkelaan in Robinvale gegaan waar hulle op 940 klaarverpakte Mandrax-tablette en ’n onbekende bedrag kontant afgekom het. Die vrou is op die plek in hegtenis geneem. “SAPD-lede sal voortgaan met hul pogings om dwelms in gemeenskappe uit te roei en om diegene wat hulle aan dwelmverwante misdade skuldig maak, in hegtenis te neem,” sê Van Wyk.